Ույունի

Ույունի (), չորացած աղի լիճ Բոլիվիայի Անտիպլանո անապատային հարթավայրի հարավում, ծովի մակարդակից 3650 մ բարձրության վրա։ Ունի 10 588 կմ² տարածք և համարվում է աշխարհում ամենամեծ աղի լիճը։

Տեղակայված է Սյունի քաղաքի շրջակայքում և երկրի հարավարևմտյան Օրուրո և Պոտոսի դեպարտամենտների տարածքներում։

Ներքին մասը ծածկված է 2-8 մետր հաստությամբ աղի շերտով։ Անձրևոտ սեզոնի ընթացքում աղուտը պատվում է ջրի բարակ շերտով և դրանով դառնում աշխարհի խոշորագույն հայելային մակերեսը։

Ձևավորում 

Շուրջ 40 հազար տարի առաջ այս տարածքը Մինչին լճի (որն ինքնին առաձնացել է Բալիվյան հնագույն լճից) մի մասն էր։ Նրա չորանալուց հետո մնացել է ներկայումս գոյություն ունեցող լճեր՝ Պոպո և Ուրու Ուրու, ինչպես նաև երկու խոշոր աղուտ՝ Սալար դե Կոպայսա և Ույունի։ Ույունիի մակերեսը մոտավորապես 25 անգամ գերազանցում է ԱՄՆ-ում գտնվող Բոնևիլ չորացած լճի մակերեսին։

Ազդեցություն տնտեսության վրա 
Ըստ հաշվարկների՝ Ույունին պարունակում է ավելի քան 10 մլրդ տ աղ, որից տարեկան ձեռք է բերվում 25 հազարից պակաս տոննա։ Շնորհիվ իր հարթ մակերեսի՝ Ույունին ծառայում է որպես տրանսպորտային երթուղի դեպի Ալտիպլանո։ Այստեղ հայտնաբերված լիթիումի քլորիդի ահռելի պաշարը հարմար է լիթիումի արտադրման համար, որն ակտուալ է պահեստավորման արդյունաբերության մեջ։ Լիթիումի մոտ 100 մլն տոննա կամ աշխարհի պաշարի 50-70%-ը գտնվում է այս լճում։

Զբոսաշրջության զարգացման շնորհիվ Ույունիում տեղի բնակիչները սկսեցին կառուցել հյուրանոցներ աղի պատնեշներից, որտեղ կարելի է գիշերել։

Ամեն տարվա նոյեմբերին վերարտադրության համար Ույունի են թռչում հարավամերիկյան ֆլամինգոյի երեք տեսակ՝ չիլիական ֆլամինգո, անդյան ֆլամինգո, Ջեյմսի ֆլամինգո։

Շոգեքարշերի գերեզմանատուն 
Աղի լճի տեսարժան վայրերի թվում է շոգեքարշերի գերեզմանոցը, որը գտնվում է Անտոֆաստայից Բոլիվիա երթուղու հարևանությամբ, Ույունի քաղաքից 3 կմ հեռավորության վրա։ Այս «գերեզմանատանն» են հանգստանում 1950-ական թվականներին այստեղ աշխատող շոգեքարշները, որոնց աշխատանքը դադարեցվել էր։ Այստեղ կան հետաքրքիր նմուշներ՝ Գարեթի և Մայերի լոկոմոտիվներ, բայց բոլորն անմխիթար վիճակում։

2006 թվականին տեղական ինքնակառավարման մարմինն ընդունել է տարածաշրջանի զարգացման 15-ամյա ծրագիրը, որի կետերից մեկը «գերեզմանատան»՝ թանգարան բաց երկնքի տակ դառնալն էր։

Պատկերասրահ

Ծանոթագրություններ

Արտաքին հղումներ 
 http://earthobservatory.nasa.gov/Newsroom/NewImages/images.php3?img_id=17120 
 http://www.uyuni.com.bo/uyuni/component/option,com_google_maps/Itemid,38/lang,en/ 

Բոլիվիայի լճեր
Աղի լճեր
Հարավային Ամերիկայի լճեր